Endamálið við verkætlanini er at fremja eitt samstarv millum felagsskapirnar í verkætlanini og at gera eina handbók við amboðum til starvsfólk innan útbúgvingar- og endurbúgvingarøkið, sum arbeiða við fólkum, sum eru illa fyri kensluliga. 95% av fólkunum, sum starvsfólkini á VšĮ Žmogiškųjų išteklių stebėsenos ir plėtros biuras í Litavien hava arbeitt við gjøgnum interventiónir og venjingarætlanir, hava sagt, at teirra trupulleikar eru knýttir at manglandi førleika til at vísa kenslur og vreiði á ein skynsaman hátt. Hetta hevur viðført trætur, ókvæmisorð, harðskap, ágang ella tunglyndi, o. s. fr. Støðan er tann, at mong eru upplærd at kúga sínar kenslur, og hetta hevur avgerðandi ávirkan á teirra vælferð, lívsgóðsku, sambond og atferð. Fyri at kunna møta hesum tørvunum eru fylgjandi mál sett á skrá; 1. Seta orð á amboð til kenslustýring ætlað starvsfólkum, sum arbeiða við vaksnamannalæring (handbók) 2. Skapa tilvitsku millum starvsfólk, sum arbeiða við vaksnamannalæring, um týdningin av kenslum og stýring av hesum (ráðstevna) Fyri at røkka málunum í verkætlanini verða 5 altjóða fundir, har hvør teirra hevur til endamáls at orða ávísu brotini í handbókini. Samlaða handbókin verður síðani løgd fram á ráðstevnu í Danmark í apríl 2019.